EURÓPSKA KOMISIA V Bruseli30. 9. 2020 SWD(2020) 308 final PRACOVNÝ DOKUMENT ÚTVAROV KOMISIE Správa o právnom štáte 2020







Kapitola o situácii v oblasti právneho štátu v Španielsku Sprievodný dokument K OZNÁMENIU KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o právnom štáte 2020

Situácia v oblasti právneho štátu v Európskej únii {COM(2020) 580 final} - {SWD(2020) 300 final} - {SWD(2020) 301 final} - {SWD(2020) 302 final} - {SWD(2020) 303 final} - {SWD(2020) 304 final} - {SWD(2020) 305 final} - {SWD(2020) 306 final} - {SWD(2020) 307 final} - {SWD(2020) 309 final} - {SWD(2020) 310 final} - {SWD(2020) 311 final} - {SWD(2020) 312 final} - {SWD(2020) 313 final} - {SWD(2020) 314 final} - {SWD(2020) 315 final} - {SWD(2020) 316 final} - {SWD(2020) 317 final} - {SWD(2020) 318 final} - {SWD(2020) 319 final} - {SWD(2020) 320 final} - {SWD(2020) 321 final} - {SWD(2020) 322 final} - {SWD(2020) 323 final} - {SWD(2020) 324 final} - {SWD(2020) 325 final} - {SWD(2020) 326 final}



Zhrnutie Španielsky justičný systém čelí výzvam súvisiacim s jeho efektívnosťou, pričom súdne konania sú čoraz zdĺhavejšie. S cieľom riešiť tento problém sa pripravuje nový trestný poriadok zameraný na zrýchlenie trestných konaní, ako aj návrh zákona o procesných a technologických opatreniach. V justičnom systéme dobre funguje používanie elektronických prostriedkov a zavádzajú sa ďalšie zlepšenia, zatiaľ čo niektoré problémy pretrvávajú, najmä pokiaľ ide o interoperabilitu medzi systémami používanými v rôznych regiónoch krajiny. Ďalšou výzvou je situácia v súdnej rade, najmä vzhľadom na to, že ešte neboli vymenovaní jej noví členovia. Vzťah medzi generálnym prokurátorom a výkonnou mocou je predmetom diskusie, a to najmä režim vymenovania a funkčného obdobia generálneho prokurátora, ako aj zaznamenávanie komunikácie s ministrom spravodlivosti. Španielsko za posledné roky posilnilo preventívny aj represívny rozmer svojho protikorupčného rámca. Hoci Španielsko nemá žiadnu zastrešujúcu stratégiu boja proti korupcii, cieľom národnej stratégie proti závažnej a organizovanej trestnej činnosti prijatej vo februári 2019 je zlepšenie vyšetrovacej kapacity a prístupu k finančným databázam a zlepšenie spolupráce medzi agentúrami. I keď trestný zákon a trestný poriadok boli revidované vo februári 2019, pripravuje sa nový legislatívny návrh, ktorým sa mení trestný poriadok. V dôsledku toho Španielsko zaviedlo zlepšený právny rámec pre integritu vo verejnom sektore, čím posilnilo mechanizmy integrity v parlamente, ako aj posilnilo režim týkajúci sa majetkového priznania, konfliktu záujmov a nezlučiteľnosti funkcií vysokopostavených úradníkov v ústrednej štátnej správe. Keďže v prípade závažných trestných činov v súčasnosti existuje predĺžené premlčanie, trestná činnosť súvisiaca s korupciou môže byť trestaná prísnejšie, a to aj dlhším obdobím vylúčenia z verejnej funkcie. Boli navrhnuté legislatívne zmeny týkajúce sa lobizmu a posilnenia ochrany oznamovateľov, ako aj súhrnný návrh zákona o boji proti korupcii, ale zatiaľ neboli prijaté. V apríli 2019 bol prijatý nový etický kódex pre poslancov parlamentu, ktorým sa zriadil Parlamentný úrad pre konflikty záujmov, ktorý dohliada na jeho vykonávanie. V ústave je zakotvené právo na slobodu prejavu a slobodu médií, ako aj právo na informácie. Hoci televízny a rozhlasový sektor podlieha posilneným požiadavkám na transparentnosť vlastníctva, neplatí to pre sektor tlačových médií. Informácie dostupné v obchodnom registri (registro mercantil) sú rovnaké ako pri všetkých ostatných druhoch spoločností v Španielsku, a sú pre širokú verejnosť ťažko zrozumiteľné. Zazneli obavy v súvislosti s novými právnymi predpismi týkajúcimi sa verejnej bezpečnosti, ktoré údajne obmedzujú právo na informácie a slobodu prejavu. V procese schvaľovania zákonov sa stanovujú záruky transparentnosti a zapojenia zainteresovaných strán, a to najmä prostredníctvom verejných konzultácií. Rámec transparentnosti sa naďalej vykonáva a všetky španielske regióny už v súčasnosti majú svoj vlastný právny rámec v tejto oblasti. Legislatívna iniciatíva vlády a jej právo vydávať zákonné dekréty podliehajú kontrole parlamentu a Ústavného súdu. Ombudsman má rozsiahly mandát, ktorý môže vykonávať na účely ochrany práv občanov. Vláda pripravuje politiky otvoreného vládnutia s cieľom ďalej zapájať občanov do prípravy verejných politík.

I.Justičný systém Španielsky systém súdnictva sa skladá zo všeobecných súdov a špecializovaných súdov a jeho štruktúra sa zakladá na územnom usporiadaní krajiny. Najvyšší súd je najvyšším súdnym orgánom vo všetkých oblastiach práva. Ústavný súd má právomoc v ústavných záležitostiach, ako aj v individuálnych žalobách týkajúcich sa náležitého dodržiavania základných práv. Generálna rada súdnej moci, ktorú ustanovuje španielska ústava, je orgánom súdnej samosprávy zabezpečujúcim nezávislosť súdov a sudcov . Ako taká nie je súčasťou samotného súdnictva. Vykonáva disciplinárne konania, má právomoc vymenovať, preložiť a povýšiť sudcov a zodpovedá za odbornú prípravu a nábor sudcov. Prokuratúra je začlenená do súdnictva s funkčnou autonómiou a jej poslaním je podporovať spravodlivosť ochranou práva, práv občanov a všeobecného záujmu. Generálneho prokurátora vymenúva hlava štátu na návrh vlády po konzultácii s Generálnou radou súdnej moci . Miestne advokátske komory sú organizácie odborníkov pracujúcich v oblasti verejného práva nezávislé od verejnej správy a od rozpočtov subjektov verejného sektora, pričom ani ich majetok nie je verejný. Majú právomoci v rámci organizácie profesie a profesijnej deontológie a schvaľujú si vlastný etický kódex. Nezávislosť Súdna rada vykonáva svoje funkcie ad interim od decembra 2018. Podľa ústavy sa rada skladá z predsedu Najvyššieho súdu (ktorý jej predsedá) a z 20 jednotlivcov – 12 sudcov alebo vyšších sudcov a ôsmich právnikov alebo iných právnych odborníkov s uznávanými kompetenciami a viac ako pätnástimi rokmi odbornej praxe . Parlament zodpovedá za vymenovanie súdnych členov rady po tom, ako od rady dostane zoznam kandidátov, ktorí získali podporu združenia sudcov alebo 25 sudcov . Podmienkou vymenovania nových členov rady je získanie kvalifikovanej trojpätinovej väčšiny. Pokiaľ ide o dve všeobecné voľby, ktoré sa konali v roku 2019, táto väčšina nebola dosiahnutá a členovia rady zostávajú vo funkcii ad interim až do zvolenia novej rady. Profesijné komory žiadajú obnovenie rady a právne spochybnili spôsobilosť úradujúcej rady pokračovať vo vymenúvaní do najvyšších súdnych funkcií . Hoci sa v právnych predpisoch stanovuje, že rada zostane plne funkčná až do ustanovenia novej rady , rada sa v januári 2020 rozhodla pozastaviť vymenúvanie do súdnych funkcií . V máji 2020 však rada opäť začala s vymenúvaním . Úradujúci predseda rady opakovanie upozornil parlament na potrebu pokračovať v nominácii členov rady . Úradujúci predseda takisto označil súčasné okolnosti za „inštitucionálnu anomáliu“ a varoval, že pretrvávanie tejto situácie by mohlo viesť k diskreditácii rady . Rada Európy poznamenala, že tento vývoj potvrdzuje význam zabezpečenia toho, aby rada nebola vnímaná ako zraniteľná voči politizácii . Úroveň vnímanej nezávislosti súdnictva je priemerná. Od roku 2016 vnímanie nezávislosti súdov a sudcov občanmi a spoločnosťami značne kolíše. V roku 2020 došlo k miernemu zlepšeniu v porovnaní s predchádzajúcim rokom, a to v prípade širokej verejnosti (44 % ju vníma ako „veľmi dobrú“ alebo „pomerne dobrú“) aj v prípade spoločností (42 % ju vníma ako „veľmi dobrú“ alebo „pomerne dobrú“) . Vzťah medzi generálnym prokurátorom a výkonnou mocou je predmetom diskusie. Generálneho prokurátora vymenúva hlava štátu na návrh vlády z radov popredných španielskych právnikov s viac ako pätnástimi rokmi účinnej praxe. Pred navrhnutím nového kandidáta musí vláda vypočuť Generálnu radu súdnej moci a príslušný výbor v Poslaneckom kongrese musí posúdiť vhodnosť kandidáta . Najvyšší súd môže vykonať kontrolu zákonnosti vymenovania ex post. Vláda nemá právomoc odvolať generálneho prokurátora. Funkčné obdobie generálneho prokurátora sa však končí v rovnakom čase ako funkčné obdobie vlády . Tento systém je terčom kritiky najmä vzhľadom na to, že súbežnosť funkčného obdobia môže ovplyvniť vnímanie nezávislosti . Rada Európy zdôraznila, že pre verejnú dôveru nie je kľúčové len to, aby prokuratúra bola nestranná, nezaujatá a oslobodená od akýchkoľvek vplyv, najmä politickej povahy, ale aby tak aj pôsobila . Rada Európy uznala, že táto otázka bola náležite zvažovaná, ale vyzvala úrady, aby uskutočnili viac opodstatnených zlepšení a zabezpečili tak väčšiu autonómiu prokuratúry, najmä pokiaľ ide o transparentnosť komunikácie s vládou . Generálny prokurátor koná nezávisle a nestranne a nemôže prijímať pokyny ani príkazy od vlády ani žiadneho iného správneho alebo súdneho orgánu. Vláda však môže generálneho prokurátora upozorniť na relevantné činy v rámci ochrany verejného záujmu . Hoci sa v právnych predpisoch stanovuje, že všetka komunikácia medzi výkonnou mocou a úradom prokurátora by sa mala viesť medzi ministrom spravodlivosti a generálnym prokurátorom , nevyžaduje sa, aby bola táto komunikácia uverejňovaná, ani neexistuje povinnosť písomného zaznamenávania tejto komunikácie. Skupina štátov proti korupcii (GRECO) v tejto súvislosti vyjadrila obavy . Zdá sa však, že v praxi sa táto komunikácia čiastočne uverejňuje formou tlačových správ na webovom sídle ministerstva spravodlivosti . Zainteresované strany upozorňujú na dôležitosť zabezpečenia tejto publicity, aby sa odstránil dojem politického zasahovania výkonnej moci do stíhania a posilnila sa dôvera verejnosti v trestnú justíciu . Kvalita Pripravuje sa legislatívny návrh, ktorým sa mení trestný poriadok. V apríli 2020 ministerstvo spravodlivosti začalo proces revízie trestného poriadku. Uvažuje sa najmä o významnej zmene vyšetrovacej fázy, ktorá umožní, aby súdne vyšetrovanie viedli prokurátori. V súčasnosti systém udeľuje vyšetrujúcemu sudcovi právomoc viesť vyšetrovanie, zatiaľ čo prokurátori môžu len požiadať sudcu o prijatie ochranných alebo vyšetrovacích opatrení . Zainteresované strany kritizujú súčasný systém a spájajú ho s nedostatočnou efektívnosťou trestných konaní . V júli 2020 už bol revidovaný článok 324 trestného poriadku s cieľom predĺžiť lehoty vyšetrovaní. Túto revíziu vyžadovali zainteresované strany, keďže prekluzívne lehoty vo vyšetrovaní boli podľa nich nezlučiteľné s náležitou starostlivosťou potrebnou pri vyšetrovaní zložitých prípadov . V justičnom systéme dobre funguje využívanie nástrojov IKT a pokračujú investície do digitalizácie. Predovšetkým sa plne realizoval projekt s názvom Justicia Digital so silným zameraním na modernizáciu správy a využívanie digitálnych riešení pri výkone spravodlivosti. Problémom však zostáva interoperabilita medzi riadiacimi systémami používanými v rôznych autonómnych oblastiach. Projekt Justicia 2030 je zameraný na efektívnejšiu integráciu služieb IKT v oblasti justície . Cieľom tohto projektu je zriadiť nový model komunikácie s občanmi, ktorým sa budú automaticky a proaktívne poskytovať služby. Projekt takisto zahŕňa vývoj alternatívnych prostriedkov na urovnávanie sporov. Hoci digitalizáciu justície v Španielsku je potrebné ďalej zlepšovať, krajina má vysokú úroveň dostupnosti IKT na účely správy súdnych prípadov . Španielsko takisto patrí medzi členské štáty, ktoré zaviedli najviac opatrení na vyhotovovanie strojovo čitateľných súdnych rozhodnutí . Španielsko získalo podporu od Európskej komisie na zvýšenie dostupnosti a kvality súdnictva podporou implementácie kybernetickej justície prostredníctvom strategického prístupu zameraného na vedomosti, ako aj prostredníctvom komplexnej zmeny riadenia a zjednotenia alebo úplnej interoperability príslušných systémov IKT používaných ministerstvom spravodlivosti a autonómnymi oblasťami. Španielsko takisto získalo podporu od Európskej únie a Rady Európy na zlepšenie zberu súdnych štatistík a zvýšenie kapacity úradu zodpovedného za podporu obetí (IKT a inštitucionálna podpora) . V druhej a súčasnej fáze projektu Rada Európy podporí niektoré projekty v rámci programu Justicia 2030, ako je uskutočniteľnosť elektronických procedurálnych noriem a manuál o implementácii digitálnych projektov. Pandémia ochorenia COVID-19 ovplyvňuje fungovanie justičného systému. Španielsko vyhlásilo stav núdze 14. marca . Činnosť súdov sa následne obmedzila na tri mesiace, počas ktorých platil stav núdze, pričom procesné postupy sa uskutočňovali len v naliehavých konaniach a procesné lehoty boli pozastavené. Zainteresované strany vyjadrili obavy, že tieto opatrenia môžu mať vplyv na kapacitu justičného systému, pokiaľ ide o zvládanie vzniknutých nevybavených prípadov a predpokladaného nárastu počtu sporov, najmä v súvislosti s výzvami v oblasti efektívnosti, ktorým systém už čelil . Vyvíjajú sa snahy na minimalizáciu vplyvu pandémie ochorenia COVID-19 na justičný systém. Predovšetkým sa prijali nové právne predpisy, ktorými sa stanovujú osobitné procesné a organizačné opatrenia , ale aj konkrétne normy pre konkurzné konania . Plánované opatrenia takisto zahŕňajú rozsiahlejšie využívanie digitálnych technológií na procesné úkony. Efektívnosť Dĺžka súdnych konaní v Španielsku narastá. Čas rozsúdenia v občianskoprávnych, obchodných a správnych konaniach na prvom stupni sa od roku 2016 predlžuje . Mimoriadne zdĺhavé sú občianskoprávne a obchodné konania na Najvyššom súde, kde tento čas presahuje 600 dní . Okrem toho klesá aj miera vyriešených vecí. V roku 2018 miera vyriešenia vecí v občianskoprávnych a obchodných sporových konaniach klesla na 86,7 % . Miera vyriešenia vecí na správnych súdoch prvého stupňa takisto klesá, pričom je na úrovni menej ako 100 %. Keďže v systéme pribúda viac konaní, ako sa vyrieši, vedie to k zvyšujúcemu sa počtu nevybavených prípadov . Španielsko dosahuje dobrú úroveň efektívnosti v niektorých konkrétnych oblastiach práva EÚ. Najmä pokiaľ ide o prípady porušenia ochrannej známky EÚ, dĺžka konaní sa v roku 2018 znížila o polovicu . Pokiaľ ide o ochranu spotrebiteľa, priemerná dĺžka súdneho preskúmania je krátka a zostáva stabilná . Španielsko prijíma opatrenia na zvýšenie efektívnosti na súdoch. Prebieha najmä konanie zamerané na zavedenie nového trestného poriadku, ktorého cieľom je zrýchliť trestné konania. Ministerstvo spravodlivosti takisto pracuje na návrhu zákona o procesných a technologických opatreniach a zavádzaní alternatívnych postupov na urovnávanie sporov. Cieľom týchto opatrení je urýchliť súdne konania, zlepšiť ich účinnosť a zaviesť opatrenia, ktoré súčasnému systému výkonu spravodlivosti umožnia primeraným a prospešným spôsobom reagovať na súdnu ochranu, ktorú vyhľadávajú občania . II. Protikorupčný rámec

O právomoci a povinnosti v oblasti vývoja a vykonávania politík v oblasti boja proti korupcii, ako aj prevencie, odhaľovania, vyšetrovania a stíhania korupcie sa delia viaceré orgány presadzovania práva. Úrad pre konflikty záujmov zriadený v roku 2015 zodpovedá za kontrolu majetkových priznaní, zatiaľ čo Rada pre transparentnosť a dobrú správu vecí verejných zriadená v roku 2014 monitoruje prístup k informáciám a dodržiavanie povinností v oblasti transparentnosti a dobrej správy vecí verejných. Španielsko získalo 62 zo 100 bodov v Indexe vnímania korupcie organizácie Transparency International za rok 2019 a umiestnilo sa na 10. mieste v Európskej únii a na 30. mieste na celosvetovej úrovni . Z osobitného prieskumu Eurobarometra z roku 2020 o korupcii vyplýva, že 94 % respondentov považuje korupciu za rozšírenú (priemer v EÚ je 71 %) a 58 % sa cíti osobne dotknutých korupciou v každodennom živote (priemer v EÚ je 26 %). 34 % ľudí si myslí, že počet úspešných trestných stíhaní je dostatočný na to, aby odradil ľudí od korupčných praktík (priemer v EÚ je 36 %). Takmer deväť z desiatich španielskych spoločností (88 %) považuje korupciu za veľmi alebo pomerne rozšírenú (priemer v EÚ je 63 %). Viac ako polovica spoločností, ktoré sa zúčastnili na prieskume (52 %), si myslí, že korupcia predstavuje problém pri podnikaní (priemer v EÚ je 37 %), zatiaľ čo 21 % spoločností si myslí, že osoby a podniky pristihnuté pri podplácaní riadiaceho pracovníka sú náležite potrestané (priemer v EÚ je 31 %). Španielsko posilnilo svoj právny rámec tak, aby vo veľkom rozsahu zahŕňal kriminalizáciu a stíhanie trestných činov spojených s korupciou, ako aj trestnú zodpovednosť právnych subjektov za úplatkárstvo a korupciu pri medzinárodných obchodných transakciách. Za posledných päť rokov sa uskutočnili dve veľké reformy, pokiaľ ide o zmeny trestného zákona. Zmenila sa definícia obchodovania s vplyvom, pokiaľ ide o zahraničných verejných činiteľov, a rozsah trestného činu súkromného obchodného úplatkárstva sa rozšíril na osoby, ktoré prijímajú prísľub prospechu alebo výhody . Okrem toho sa trestná zodpovednosť spoločností rozšírila na trestný čin defraudácie verejných zdrojov a tým na právne subjekty, ktoré riadia verejné zdroje alebo zodpovedajú za tieto verejné zdroje. Keďže v prípade závažných trestných činov v súčasnosti existuje predĺžené premlčanie, trestná činnosť súvisiaca s korupciou môže byť trestaná prísnejšie, a to aj dlhším obdobím vylúčenia z verejnej funkcie. Neexistuje samostatná komplexná stratégia boja proti korupcii. V stratégii proti organizovanej trestnej činnosti a závažnej trestnej činnosti prijatej vo februári 2019 sa však boj proti korupcii stanovuje ako priorita. V stratégii sa okrem iného uvádza potreba posilniť prístup k finančným údajom, spoluprácu a koordináciu rôznych subjektov zapojených do boja proti tejto forme trestnej činnosti a potreba zaviesť opatrenia stanovené v Trestnoprávnom dohovore o korupcii. Tento problém zdôraznila aj skupina GRECO, ktorá poznamenala, že orgány presadzovania práva, najmä polícia a Občianska garda, by mohli posilniť svoju koordináciu a spoločne vypracovať stratégiu zameranú na posilnenie mechanizmov vnútorného súladu . Vyšetrovanie a stíhanie trestných činov korupcie je rozdelené medzi viaceré orgány presadzovania práva. Špeciálna prokuratúra proti korupcii a organizovanému zločinu (ACPO) v rámci prokuratúry má hlavné právomoci vo vyšetrovaní všetkých závažných prípadov týkajúcich sa hospodárskych trestných činov a všetkých trestných činov spáchaných verejnými činiteľmi pri výkone ich úradníckych povinností súvisiacich s korupciou . Okrem výkonu prokurátorských vyšetrovaní môže Špeciálna prokuratúra proti korupcii a organizovanému zločinu priamo zasahovať do trestných konaní v konkrétnych trestných činoch korupcie, ako sú zneužitie verejných finančných prostriedkov, trestné činy obchodovania s vplyvom, podplácanie zahraničných verejných činiteľov, ktoré patria do jej právomoci. V rámci vyšetrovacej práce poskytuje dobrú podporu analytická kapacita štyroch útvarov, ktoré zahŕňajú daňových inšpektorov, kontrolórov, presadzovanie práva a špecializovaných policajných úradníkov. Zvyšnými prípadmi sa zaoberajú iné oddelenia prokuratúry a územné útvary . Pokiaľ ide o zdroje, Špeciálna prokuratúra proti korupcii a organizovanému zločinu má 29 prokurátorov vrátane hlavného prokurátora. V súvislosti s nedostatkom zdrojov zisteným vo výročnej správe za rok 2018 vláda posilnila kapacitu Špeciálnej prokuratúry proti korupcii a organizovanému zločinu deviatimi ďalšími pozíciami v apríli 2019 . Pokiaľ ide o prideľovanie zamestnancov, skupina GRECO vyjadrila obavy týkajúce sa autonómie prokuratúry a protikorupčnej prokuratúry, keďže o prideľovaní zamestnancov rozhoduje ministerstvo spravodlivosti . Podľa údajov uverejnených Generálnou radou súdnej moci v roku 2019 predstavovalo 91 (71 %) konaní vo veci trestného činu korupcie odsúdenia a 26 (29 %) zbavenia obvinenia. Pravidlá o majetkových priznaniach, konfliktoch záujmov a nezlučiteľnosti nie sú jednotné naprieč rôznymi úrovňami verejnej správy a kategóriami úradníkov. Pokiaľ ide o prevenciu korupcie, na regionálnej a miestnej úrovni chýbajú prispôsobené preventívne stratégie. Existuje režim majetkového priznania a požiadavky týkajúce sa zverejňovania majetku, záujmov a nezlučiteľnosti funkcií riadiacich pracovníkov a členov vlády a sú stanovené v zákone č. 3/2015 z 30. marca 2015. V roku 2006 bol zriadený Úrad pre konflikty záujmov (Oficina de Conflictos de Intereses – OCI), ktorý bol posilnený v roku 2015. Zodpovedá za kontrolu majetkových priznaní, nezlučiteľnosť funkcií a konflikty záujmov vymenovaných politických činiteľov, ako aj za správu režimu nezlučiteľnosti funkcií štátnych verejných činiteľov. Úrad pre konflikty záujmov je súčasťou ministerstva územnej politiky a občianskej služby a v súlade s právnymi predpismi vykonáva činnosť s plnou funkčnou autonómiou . V priebehu rokov sa právomoci Úradu pre konflikty záujmov zväčšili. Neexistuje trvalý mechanizmus pravidelnej spolupráce s podobnými štruktúrami na regionálnej úrovni. Úrad pre konflikty záujmov však na požiadanie pomáha regionálnym úradom . Rada pre transparentnosť a dobrú správu vecí verejných monitoruje prístup k informáciám a dodržiavanie povinností v oblasti transparentnosti a dobrej správy vecí verejných. Ako poznamenala skupina GRECO, rada čelí výzvam v oblasti finančných a ľudských zdrojov . V niektorých regionálnych právnych predpisoch sa vyžaduje, aby vysokopostavení úradníci uverejňovali svoje agendy. Boli zavedené ustanovenia o etike a konfliktoch záujmov, pokiaľ ide o vládu a riadiacich pracovníkov. Okrem týchto ustanovení však neexistuje samostatný kódex pre všetkých zvolených úradníkov. V tejto súvislosti skupina GRECO poukázala na potrebu jednotného kódexu správania, ktorý by bol prístupný verejnosti a okrem iného by obsahoval praktické vykonávacie opatrenia . Dňa 28. februára 2019 schválil Poslanecký kongres svoj prvý kódex správania . V kódexe správania sa stanovujú zásady upravujúce správanie poslancov a stanovuje sa, že poslanci musia prijať všetky potrebné opatrenia, aby zabránili tomu, že by sa ocitli v situáciách spojených s konfliktom záujmov. Parlamentný úrad pre konflikty záujmov zodpovedá za preverovanie obsahu vyhlásení obsiahnutých v registri záujmov. V rámci zmien začlenených v tomto kódexe správania musí každý poslanec uverejniť svoju inštitucionálnu agendu na kongresovom portáli pre transparentnosť. Zahŕňa to stretnutia so zástupcami každého subjektu, ktorý má štatút záujmovej skupiny. Kódex takisto obsahuje postup na ukladanie sankcií poslancom v prípade porušenia povinnosti. Ochrana oznamovateľov a regulácia lobizmu si vyžadujú pozornosť. Zatiaľ čo ochrana svedkov a odborníkov poskytuje záruky tým, ktorí sa cítia fyzicky ohrození , Španielsko nemá všeobecný rámec na ochranu oznamovateľov, napriek viacerým sektorovým právnym predpisom. V roku 2019 bol naplánovaný nový legislatívny návrh na riešenie niektorých nedostatkov systému prostredníctvom zákona na ochranu oznamovateľov, ktorý zatiaľ nebol prijatý. V júni 2020 začala vláda pracovať na novom legislatívnom návrhu na ochranu oznamovateľov. Pokiaľ ide o lobizmus, v tejto oblasti Španielsko nemá osobitné právne predpisy. Niektoré autonómne oblasti a obce však prijali osobitné právne predpisy týkajúce sa lobistických postupov . Na tento problém poukázala aj skupina GRECO . III.Pluralita médií V ústave je zakotvené právo na slobodu prejavu a slobodu médií. Okrem toho Španielsko prijalo progresívne právne predpisy a vypracovalo komplexný právny rámec na zabezpečenie plurality médií. Nezávislý multiregulačný subjekt preberá úlohu regulačného orgánu pre audiovizuálne médiá. Španielsko má Národný register poskytovateľov audiovizuálnych komunikačných služieb, ku ktorému má verejnosť voľný prístup a ktorý obsahuje informácie o vlastníkoch so značnou účasťou na kapitále poskytovateľov služieb. Regulačnými právomocami v oblasti audiovizuálnych mediálnych služieb je poverená Národná komisia pre trhy a hospodársku súťaž (CNMC). Národná komisia pre trhy a hospodársku súťaž je „multiregulačný orgán“ zriadený zákonom v roku 2013 na účely konsolidácie viacerých existujúcich regulačných orgánov do jedného subjektu zodpovedného za dohľad nad viacerými oblasťami (hospodárska súťaž, energia, telekomunikácie, poštové služby, audiovizuálne médiá, ako aj železnice a letiská). Dôvodom tohto zjednotenia bolo posilniť nezávislosť príslušných orgánov a poskytnúť právnu istotu a inštitucionálnu dôveru prijatím inkluzívneho stanoviska z hľadiska regulácie a hospodárskej súťaže, ktorého cieľom je podpora modernizácie hospodárstva v prospech spotrebiteľov. Národná komisia pre trhy a hospodársku súťaž má štyri vyšetrovacie riaditeľstvá (hospodárska súťaž, energia, telekomunikácie a audiovizuálny sektor, ako aj doprava a poštový sektor), ktoré predkladajú správy predsedovi. Príslušné vyšetrovacie riaditeľstvo uskutočňuje praktické riešenie prípadov v záležitostiach audiovizuálnych médií. Národná komisia pre trhy a hospodársku súťaž sa skladá z dvoch riadiacich orgánov: z rady a z predsedu, ktorý predsedá rade. Rada je kolektívny orgán Národnej komisie pre trhy a hospodársku súťaž prijímajúci rozhodnutia. Skladá sa z desiatich členov z radov renomovaných osôb s odbornou spôsobilosťou v oblastiach činnosti komisie zvolených vládou. Ich vymenovanie musí schváliť parlament po posúdení ich vhodnosti a akýchkoľvek prípadných konfliktov záujmov. Funkčné obdobie trvá šesť rokov, nemožno ho predĺžiť a podlieha prísnym požiadavkám na spôsobilosť. Dôvody ukončenia funkčného obdobia sú uvedené v článku 23 zákona z roku 2013 . V súlade so zákonom z roku 2013 je regulačný úrad autonómny a plne nezávislý od vlády, subjektov verejného sektora a všetkých podnikateľských a obchodných záujmov . Národná komisia pre trhy a hospodársku súťaž si získala dobré meno a v rámci svojej práce sa považuje za plne účinnú a nezávislú. Preto sa v správe z Monitorovania plurality médií (MPM 2020) v prípade Španielska hodnotí nezávislosť a účinnosť orgánu pre médiá ako nízko riziková. Ustanovenia týkajúce sa transparentnosti vlastníctva médií sú zakotvené vo všeobecnom zákone o audiovizuálnej komunikácii . Týmto zákonom sa zriaďuje Národný register poskytovateľov audiovizuálnych komunikačných služieb , ktorý je voľne prístupný verejnosti . Pokiaľ ide o vlastníctvo podielov, v článku 33.2 tohto zákona sa nariaďuje, že vlastníci značnej účasti v podnikoch, ktoré sú poskytovateľmi služieb, by mali byť takisto zaznamenaní v registri s uvedením percentuálneho podielu vlastneného kapitálu. Informácie sú takisto dostupné v obchodnom registri (registro mercantil), ale nie sú podrobné. Podľa MPM 2020 je dokonca aj pre odborníkov ťažké mať jasnú predstavu o tom, kto presne stojí za každou spoločnosťou, a v rámci tohto ukazovateľa sa hodnotí pluralita médií ako stredne riziková. Legislatívne ustanovenia regulujú obstarávanie štátnej reklamy a inštitucionálnych kampaní . Štátny tajomník pre komunikáciu overuje, či mediálne plány spĺňajú objektívne kritériá, pokiaľ ide o rozdelenie a váhu rôznych médií. Generálne riaditeľstvo pre racionalizáciu a centralizáciu obstarávania ministerstva financií (DGRCC) sústreďuje zmluvy mediálnych plánov a kampaní navrhnutých rôznymi správnymi orgánmi a agentúrami štátnej ústrednej správy. Niekedy môžu byť stanovené odlišné kritériá vzhľadom na špecifickosť cieľového publika alebo ciele kampane, pokiaľ z nich nevyplýva nerovnosť, a to v súlade s doktrínou zriadenou rozhodnutiami Ústavného súdu 104 a 130/2014. Sloboda médií je chránená zákonom. Pokiaľ ide o rámec na ochranu novinárov, východisko poskytuje ústava, keďže je v nej ukotvená sloboda tlače, právo na slobodu prejavu, ako aj právo na prístup k dokumentom subjektov verejného sektora. Okrem toho Španielsko prijalo progresívne právne predpisy a vypracovalo komplexný právny rámec na zabezpečenie plurality médií. Trest odňatia slobody však patrí medzi predpokladané sankcie za závažné ohováranie niektorých členov kráľovskej rodiny pri výkone služobných povinností . Okrem toho boli za posledné roky zaznamenané prejavy nepriateľstva voči novinárom vrátane situácií, keď boli novinári terčom hrozieb alebo násilia . Občianska spoločnosť vyjadruje obavy týkajúce sa ochrany slobodného prístupu k informáciám. Mimovládne organizácie namietajú proti aspektom reformy trestného zákona z roku 2015 , organického zákona č. 2/2015, ako aj organického zákona o ochrane verejnej bezpečnosti ako proti obmedzeniam práva na informácie . Okrem toho organizácia Reportéri bez hraníc uvádza, že súdne orgány a polícia majú čoraz väčšiu tendenciu rušiť ochranu zdrojov novinárov a brániť investigatívnemu spravodajstvu . Prekážky v účinnom prístupe k informáciám, ako je cielené zamietanie akreditácie médií politickou stranou, a prípady, keď bola ohrozená bezpečnosť novinárov, ako sú fyzické útoky, sú zohľadnené aj v upozorneniach platformy Rady Európy na podporu ochrany žurnalistiky a bezpečnosti novinárov týkajúcich sa Španielska . V roku 2019 bolo vydaných šesť upozornení a v roku 2020 tri . IV.Iné inštitucionálne otázky súvisiace so systémom bŕzd a protiváh Španielsko je parlamentná monarchia s dvojkomorovým parlamentom (Cortes Generales) . Španielsko je decentralizovaný unitárny štát, v ktorom majú štát a autonómne oblasti (Comunidades Autónomas) výlučné aj spoločné právomoci . Ústavný súd má právomoc preskúmať ústavnosť zákonov. Obe komory parlamentu, Poslanecký kongres aj Senát, majú zákonodarnú právomoc, ktorú môžu za určitých obmedzení delegovať na vládu . Vláda, dve komory parlamentu, zhromaždenia autonómnych oblastí a skupina aspoň 500 000 občanov majú právo legislatívnej iniciatívy. Španielsko má zmiešaný režim pre ústavné preskúmanie zákonov. Ústavný súd má výlučnú právomoc preskúmať ústavnosť právnych predpisov. Vyhlásenie protiústavnosti súdom vo všeobecnosti spôsobí neplatnosť zákona erga omnes a má spätnú účinnosť. Všeobecné súdy môžu takisto vykonávať kontrolu ústavnosti vnútorných právnych predpisov, ako sú nariadenia vlády. V tomto prípade sa účinok preskúmania obmedzuje na vyhlásenie neuplatniteľnosti normy v konkrétnom prípade. Existuje však aj osobitný súdny postup, ktorý za určitých okolností umožňuje vyhlásenie normy za neplatnú. Možnosť požiadať Ústavný súd o ústavné preskúmanie má hlava vlády, ombudsman, päťdesiat poslancov, päťdesiat senátorov, prokuratúra, autonómne oblasti a súdy. Možnosť predložiť prípad Ústavnému súdu majú aj jednotlivci, ale nemôžu sa odvolať proti právnym predpisom . Možnosť požiadať o ústavné preskúmanie využila v máji 2020 skupina päťdesiatich poslancov, ktorí pred Ústavným súdom spochybnili ústavnosť viacerých právnych ustanovení prijatých v súvislosti so stavom núdze vyhláseným na účely riadenia zdravotnej krízy spôsobenej pandémiou ochorenia COVID-19 . Zainteresované strany sú zapojené do legislatívneho postupu a existujú záruky transparentnosti. V zákone sa stanovuje najmä povinnosť uskutočňovať verejné konzultácie, v prípade ktorých sa stanovuje minimálna dĺžka 15 dní . Okrem toho by návrhy právnych predpisov mala sprevádzať správa o posúdení vplyvu regulácie, ktorá by mala zahŕňať zhrnutie príspevkov prijatých v kontexte verejnej konzultácie. V zákone sa takisto stanovujú konkrétne prípady, v ktorých je počas legislatívneho procesu potrebné uskutočniť konzultácie s Generálnou radou súdnej moci a Prokurátorskou radou. Poslanecký kongres a Senát uverejňujú všetky informácie týkajúce sa legislatívnych iniciatív a návrhov na príslušných portáloch. Všetky španielske regióny majú svoj vlastný právny rámec pre transparentnosť .

V rámci pandémie ochorenia COVID-19 boli použité mimoriadne právomoci. Núdzový stav vyhlásila vláda a následne bol oznámený Poslaneckému kongresu . Poslanecký kongres schválil šesť predĺžení núdzového stavu . Ústava takisto udeľuje vláde právo prijímať zákony prostredníctvom zákonných dekrétov v prípade mimoriadnej a naliehavej potreby a vo vymedzenej vecnej pôsobnosti . Vláda je povinná predložiť takýto zákonný dekrét Poslaneckému kongresu, ktorý má prednostné právo ho zamietnuť. Ústavný súd môže takisto skontrolovať, či vláda neprekročila priestor na voľné konanie pri vymedzovaní naliehavej potreby, a posúdiť spojenie medzi oprávňujúcimi okolnosťami a prijatými opatreniami. Ochranu základných práv zabezpečujú nezávislé orgány. Ombudsman (Defensor del Pueblo) je v Španielsku národnou inštitúciou pre ľudské práva. Ombudsman bol v roku 2018 opätovne akreditovaný ako inštitúcia so statusom „A“ Globálnou alianciou národných inštitúcií pre ľudské práva (GANHRI), pokiaľ ide o dodržiavanie parížskych zásad OSN . Ombudsman je vymenovaný parlamentom a zabezpečuje, aby boli dodržané základné práva všetkých občanov vo vzťahu so správou . Ombudsman je nezávislá inštitúcia; neprijíma príkazy iného orgánu a svoje povinnosti vykonáva autonómne. Každý rok predkladá parlamentu správu o svojej činnosti a môže takisto predkladať správy o akejkoľvek téme, ktorú považuje za mimoriadne závažnú alebo naliehavú. Ombudsman má takisto právomoc iniciovať ústavné preskúmanie a konanie habeas corpus . Na účely transparentnosti sa všetky príslušné vyšetrovania a sťažnosti uverejňujú na webovom sídle ombudsmana v reálnom čase. Španielsko vypracovalo tzv. plány otvoreného vládnutia. Od roku 2013 vláda zavádza normy otvoreného vládnutia , ktorých cieľom je posilniť vzťah medzi občanmi a orgánmi a viesť trvalý dialóg, aby boli občania viac zapojení do prípravy verejných politík. V rámci toho Španielsko vypracovalo „plány otvoreného vládnutia“ . Cieľom týchto plánov bolo zjednodušiť postupy a zlepšiť transparentnosť informácií a dostupnosť a zvýšiť tak kvalitu informácií pre občanov v rámci širokej škály oblastí politiky vrátane justície. Konkrétnou iniciatívou uskutočnenou v tejto súvislosti bolo vytvorenie tzv. fóra pre otvorené vládnutie. Cieľom tohto fóra zloženého zo zástupcov verejných správ a občianskej spoločnosti je viesť dialóg s občianskou spoločnosťou a sprístupňovať informácie občanom. Všetky dohody, zápisnice a iné dokumenty zo zasadnutí tohto fóra sa uverejňujú na portáli pre transparentnosť . Štvrtý akčný plán otvoreného vládnutia, ktorý sa má schváliť v treťom trimestri roku 2020, má za cieľ informovať verejnosť o hodnotách otvoreného vládnutia, a prispieť tak k dosahovaniu cieľov udržateľného rozvoja Agendy 2030 . Táto iniciatíva je takisto relevantná vzhľadom na skutočnosť, že priestor občianskej spoločnosti v Španielsku je považovaný za zúžený . Príloha I: Zoznam zdrojov v abecednom poradí. * * Zoznam príspevkov prijatých v rámci konzultácií k Správe o právnom štáte 2020 sa nachádza na (webové sídlo KOMISIE). Agentúra Európskej únie pre základné práva (2020), podanie Európskej komisii v kontexte prípravy prvej výročnej správy o právnom štáte. Asociación de Fiscales (13. januára 2020), tlačová správa. http://asociaciondefiscales.es/index.php/general/actividades-a-f/comunicados?start=14 . Asociación de Fiscales (2020), Contestación de la Asociación de Fiscales a la consulta realizada por la Comisión Europea para el ‘Annual Rule of Law Report – stakeholder consultation’ (Informe Anual sobre el Estado de Derecho). http://asociaciondefiscales.es/images/Pdf/200521 %20-%20Cuestionario%20Unión%20Europea.pdf . Centrum pre pluralitu médií a slobodu médií (2020), Monitorovanie plurality médií 2020. https://cmpf.eui.eu/media-pluralism-monitor/mpm-2020 . CEPEJ (2018), Európske systémy súdnictva: efektívnosť a kvalita justície. CIVICUS (2020), profil Španielska. https://monitor.civicus.org/country/spain/ . Consejo General de la Abogacia Española (2020), príspevok k online konzultácii so zainteresovanými stranami k Správe o právnom štáte 2020. El Pais (20. februára 2020), Los jueces exigen al ministro la renovación cuanto antes del Poder Judicial. https://elpais.com/politica/2020/02/19/actualidad/1582142956_826283.html . Europapress (13. novembra 2019), Vox mantendrá el veto a medios en sus sedes y, si le obligan a rectificar, suspenderá las ruedas de prensa. https://www.europapress.es/nacional/noticia-vox-mantendra-veto-medios-sedes-si-le-obligan-rectificar-suspendera-ruedas-prensa-20191113140316.html . Európska komisia (2013 – 2020), porovnávací prehľad EÚ v oblasti justície. Európska komisia (2020), porovnávací prehľad EÚ v oblasti justície – kvantitatívny informačný prehľad. Európska komisia (2020), Správa o krajine – Španielsko, SWD(2020) 508 final. Európska sieť národných inštitúcií pre ľudské práva (2020), Právny štát v Európskej únii – správy národných inštitúcií pre ľudské práva. Európska sieť súdnych rád (2020), príspevok od Európskej siete súdnych rád ku konzultácii so zainteresovanými stranami k Správe o právnom štáte 2020. Finančná akčná skupina (2014), Anti-money laundering and counter-terrorist financing measures, Mutual Evaluation Report on Spain (Opatrenia na boj proti praniu špinavých peňazí a proti financovaniu terorizmu, vzájomná hodnotiaca správa o Španielsku), 2014. http://www.fatf-gafi.org/media/fatf/documents/reports/mer4/Mutual-Evaluation-Report-Spain-2014.pdf .

Generálna rada súdnej moci (15. júla 2020), tlačová správa. http://www.poderjudicial.es/cgpj/es/Poder-Judicial/Consejo-General-del-Poder-Judicial/En-Portada/El-presidente-del-TS-y-del-CGPJ-recuerda-por-cuarta-vez-al-Congreso-y-al-Senado-la-necesidad-de-renovar-el-organo-de-gobierno-de-los-jueces- . Generálna rada súdnej moci (16. januára 2020), tlačová správa. http://www.poderjudicial.es/cgpj/es/Poder-Judicial/Consejo-General-del-Poder-Judicial/Oficina-de-Comunicacion/Archivo-de-notas-de-prensa/El-CGPJ-decide-paralizar-temporalmente-el-nombramiento-de-cargos-judiciales-en-la-confianza-de-una-pronta-renovacion-de-la-institucion . Generálna rada súdnej moci (23. decembra 2019), tlačová správa. http://www.poderjudicial.es/cgpj/es/Poder-Judicial/Consejo-General-del-Poder-Judicial/Oficina-de-Comunicacion/Archivo-de-notas-de-prensa/El-presidente-del-TS-y-del-CGPJ-recuerda-de-nuevo-al-Congreso-y-al-Senado-la-necesidad-de-renovar-el-organo-de-gobierno-de-los-jueces . Generálne riaditeľstvo pre komunikáciu (2016 – 2020), prieskum Eurobarometra: vnímanie nezávislosti národného justičného systému medzi širokou verejnosťou v EÚ. Generálne riaditeľstvo pre komunikáciu (2020), osobitný prieskum Eurobarometra 502: korupcia. Generálne riaditeľstvo pre komunikáciu (2020), rýchly prieskum Eurobarometra 482: postoj podnikov ku korupcii v EÚ. GRECO (2013), štvrté kolo hodnotenia – hodnotiaca správa v súvislosti s predchádzaním korupcii v Španielsku vo vzťahu k poslancom parlamentu, sudcom a prokurátorom. GRECO (2019), piate kolo hodnotenia – hodnotiaca správa o Španielsku v súvislosti s predchádzaním korupcii a podporou integrity v ústrednej štátnej (najvyššie výkonné funkcie) a orgánoch presadzovania práva. GRECO (2019), štvrté kolo hodnotenia – druhá predbežná správa o plnení odporúčaní v súvislosti s predchádzaním korupcii v Španielsku vo vzťahu k poslancom parlamentu, sudcom a prokurátorom. Juezas y Jueces para la Democracia (18. mája 2020), tlačová správa. http://www.juecesdemocracia.es/2020/05/18/comunicado-jjpd-reclama-la-inmediata-reanudacion-la-actividad-judicial/ . OECD (2008), Specialised Anti-Corruption Institutions – Review of Models, Anti-Corruption Network for Eastern Europe and Central Asia (Špecializované protikorupčné inštitúcie – preskúmanie modelov, protikorupčná sieť pre východnú Európu a strednú Áziu). Poslanecký kongres (2. apríla 2019), tlačová správa. http://www.congreso.es/portal/page/portal/Congreso/Congreso/SalaPrensa/NotPre?_piref73_7706063_73_1337373_1337373.next_page=/wc/detalleNotaSalaPrensa?idNotaSalaPrensa=32975&mostrarvolver=N . Protikorupčná prokuratúra (2018), Výročná správa za rok 2018 – https://www.fiscal.es/documents/20142/183863/memoria2018_fiscalia_anticorrupcion.pdf/f6fb3789-9dde-d9cf-eb39-c7223e13794f . Rada Európy (1999), Trestnoprávny dohovor o korupcii. Rada Európy, platforma na podporu ochrany žurnalistiky a bezpečnosti novinárov – Španielsko. https://www.coe.int/en/web/media-freedom/spain . Rada Európy, Výbor ministrov (2000), odporúčanie Výboru ministrov Rec(2000)19 členským štátom o postavení prokuratúry v systéme trestnej justície. Rada Európy: Výbor ministrov (2010), odporúčanie Výboru ministrov CM/Rec(2010)12 členským štátom o sudcoch: nezávislosť, efektívnosť a zodpovednosť. Rada Európy: Výbor ministrov (2016), odporúčanie Výboru ministrov CM/Rec(2016)4 členským štátom o ochrane žurnalistiky a bezpečnosti novinárov a iných mediálnych aktérov. Reportéri bez hraníc (2019), Alarm about growing violence against reporters in Catalonia (Upozornenie na rastúce násilie páchané na novinároch v Katalánsku). https://rsf.org/en/reports/alarm-about-growing-violence-against-reporters-catalonia . Reportéri bez hraníc (2020), rebríček RSF 2020: Európski novinári čelia rastúcemu nebezpečenstvu. https://rsf.org/en/2020-rsf-index-europes-journalists-face-growing-dangers .

Španielska vláda (2020), príspevok Španielska k Správe o právnom štáte 2020. Španielsky najvyšší súd, občianskoprávny úsek (5. júna 2019), rozkaz. https://eur-lex.europa.eu/legal-content/ES/TXT/PDF/?uri=CELEX:82019ES0605(53)&from=EN . Španielsky ústavný súd (8. mája 2020), rozkaz o prípustnosti Recurso de inconstitucionalidad n.º 2054-2020, contra los artículos 7, 9, 10 y 11 del Real Decreto 463/2020, de 14 de marzo, por el que se declara el estado de alarma para la gestión de la situación de crisis ocasionada por el COVID-19; el Real Decreto 465/2020, de 17 de marzo; el Real Decreto 476/2020, de 27 de marzo; el Real Decreto 487/2020, de 10 de abril; el Real Decreto 492/2020, de 24 de abril; y la Orden SND/298/2020, de 29 de marzo, por la que se establecen medidas excepcionales en relación con los velatorios y ceremonias fúnebres para limitar la propagación y el contagio por el COVID-19. https://www.boe.es/buscar/doc.php?id=BOE-A-2020-4875 . Transparency International, Index vnímania korupcie 2019. https://www.transparency.org/en/cpi/2019/results/esp . Union Progresista de Fiscales (2020), príspevok k online konzultácii so zainteresovanými stranami k Správe o právnom štáte 2020. Virtuálna návšteva Španielska v súvislosti so Správou o právnom štáte 2020.

Príloha II: Návšteva Španielska Útvary Komisie absolvovali v júni 2020 virtuálne stretnutia s týmito subjektmi: ·Akademickí odborníci ·Združenie Abogados del Estado ·Združenie prokurátorov ·Kolégium súdnych úradníkov ·Národná komisia pre trhy a hospodársku súťaž

·Audítorský súd ·Združenie európskych novinárov ·Organizácia FEPA ·Všeobecná notárska rada ·Všeobecná rada španielskych právnikov ·Generálna rada súdnej moci ·Nezávislé súdne fórum ·Združenie sudcov a vyšších sudcov Francisco de Vitoria ·Organizácia Sudcovia za demokraciu ·Madridské združenie tlače ·Ministerstvo zahraničných vecí ·Ministerstvo spravodlivosti ·Generálna prokuratúra ·Platforma na obranu práva na informácie ·Profesijná a nezávislá komora prokurátorov ·Profesijná komora pre súdnictvo ·Progresívna prokurátorská únia ·Prokurátorská rada ·Najvyšší súd ·Technický kabinet prokuratúry

·Rada pre transparentnosť ·Transparency International Španielsko * Komisia sa na viacerých horizontálnych stretnutiach stretla aj s týmito organizáciami: ·Amnesty International ·Únia občianskych slobôd pre Európu ·Civil Society Europe ·Konferencia európskych cirkví ·EuroCommerce ·European Center for Not-for-Profit Law ·Európske centrom pre slobodu tlače a médií ·Európske občianske fórum ·Free Press Unlimited ·Front Line Defenders ·ILGA Europe ·Medzinárodná komisia právnikov ·Medzinárodná federácia pre ľudské práva ·Medzinárodný tlačový inštitút ·Platforma pre celoživotné vzdelávanie ·Open Society Justice Initiative/Open Society European Policy Institute